കൈക്കൂലി ആരോപണം:സമീര് വാങ്ക്ഡെ പുറത്ത്, ആര്യന് കേസന്വേഷണം സഞ്ജയ് സിംഗ് അന്വേഷിക്കും ന്യൂഡല്ഹി: കൈക്കൂലി വാങ്ങിയെന്ന ആരോപണത്തെത്തുടര്ന്ന്, ആര്യന്ഖാന് പ്രതിയായ ആഡംബരക്കപ്പലിലെ ലഹരിപ്പാര്ട്ടിക്കേസ് അന്വേഷണത്തില് നിന്ന് നാര്ക്കോട്ടിക് കണ്ട്രോള് ബ്യൂറോ എന്.സി.ബി മുംബയ് സോണല് മേധാവി സമീര് വാങ്ക്ഡെയെ നീക്കി. വാങ്ക്ഡെ അന്വേഷിച്ചുകൊണ്ടിരുന്ന ആര്യന്ഖാന് കേസ്, ബോളിവുഡ് താരം അര്മാന് കോഹ്ലി ഉള്പ്പെട്ട മയക്കുമരുന്ന് കേസ്, എന്.സി.ബി. നേതാവ് നവാബ് മാലിക്കിന്റെ മരുമകന് ഉള്പ്പെട്ട നാര്ക്കോട്ടിക് കേസ് തുടങ്ങിയവ ഇനി ഡല്ഹി എന്.സി.ബിയിലെ മുതിര്ന്ന ഉദ്യോഗസ്ഥന് സഞ്ജയ് സിംഗിന്റെ നേതൃത്വത്തിലുള്ള നാലംഗ സംഘം അന്വേഷിക്കും.എന്നാല് ഇക്കാര്യം തനിക്ക് നേരത്തെ അറിയാമായിരുന്നുവെന്ന് വാങ്ക്ഡെ പ്രതികരിച്ചു. ആര്യന് കേസുമായി ബന്ധപ്പെട്ട് എട്ടുകോടി കൈക്കൂലി വാങ്ങിയെന്ന ആരോപണത്തില് വാങ്ക്ഡെ വിജിലന്സ് അന്വേഷണം നേരിടുകയാണ്. കേസിലെ സാക്ഷികളിലൊരാളായ പ്രഭാകര് സെയിലാണ് കേസ് ഒത്തുതീര്പ്പാക്കാന് 25 കോടിയുടെ ഇടപാടു നടന്നുവെന്നും അതില് എട്ടുകോടി വാങ്ക്ഡെയ്ക്കാണെന്നും സത്യവാങ് മൂലം നല്കിയത്. തുടര്ന്ന് കഴിഞ്ഞ ആഴ്ച വാങ്ക്ഡെയെ ഡല്ഹി ആര്.കെ.പുരത്തെ എന്.സി.ബി ആസ്ഥാനത്ത് വിളിപ്പിച്ച് ചോദ്യം ചെയ്തിരുന്നു. ബോളിവുഡ് താരങ്ങളെ സ്ഥിരമായി ഭീഷണിപ്പെടുത്തി വാങ്ക്ഡെ പണം തട്ടുമായിരുന്നുവെന്ന് ആരോപിക്കുന്ന കത്ത് വാങ്ക്ഡെയ്ക്കൊപ്പം ജോലി ചെയ്യുന്ന എന്.സി.ബി ഉദ്യോഗസ്ഥന് പുറത്ത് വിട്ടിരുന്നു. മുസ്ലിം ആയിരുന്നിട്ടും സമീര് വാങ്ക്ഡെ യു.പി.എസ്.സി പരീക്ഷയില് സംവരണം ലഭിക്കാന് രേഖകളില് പട്ടികജാതി എന്നാക്കി മാറ്റിയെന്നും ആരോപണം ഉയര്ന്നിരുന്നു. ആര്യന് ഖാന്റേത് ഉള്പ്പെടെ അഞ്ച് കേസുകളില് നിന്ന് സമീര് വാങ്ക്ഡെയെ നീക്കിയിരിക്കുന്നു. 26 കേസുകളില് കൂടി അന്വേഷണം നടത്തേണ്ടതുണ്ട്. ഇതൊരു തുടക്കം മാത്രമാണ്. ഈ സംവിധാനത്തെ ശുദ്ധീകരിക്കാന് ഇനിയും ഏറെ ചെയ്യേണ്ടതുണ്ട്. ഞങ്ങള് അത് ചെയ്യും. നവാബ് മാലിക് മഹാരാഷ്ട്ര മന്ത്രി,എന്.സി.പി നേതാവ് സമീര് വാങ്ക്ഡെ മഹാരാഷ്ട്രയിലെ വാഷിം സ്വദേശിയായ 2008 ബാച്ച് ഐ.ആര്.എസ് ഉദ്യോഗസ്ഥന്. പഠിച്ചതും വളര്ന്നതും മുംബയില്. 2006ല് ഇന്റലിജന്സ് ബ്യൂറോയിലൂടെ ഔദ്യോഗിക ജീവിതം. ശേഷം ഒഡിഷ കേഡറില് നിന്ന് ഐ.ആര്.എസില് 2011ല് മുംബയ് വിമാനത്താവളത്തില് കസ്റ്റംസ് അസി.കമ്മിഷണറായിരിക്കെ 35ശതമാനം നികുതി അടയ്ക്കാത്തതിന് ക്രിക്കറ്റ് ലോകകപ്പിനുള്ള സ്വര്ണക്കപ്പ് പിടിച്ചുവച്ചു. 2011 മുതല് ബോളിവുഡ് താരങ്ങളുടെ നികുതി തട്ടിപ്പ്, മയക്കുമരുന്ന് ഉപയോഗം എന്നിവ അന്വേഷിച്ച് വാര്ത്തകളില്. 2016ല് ആദ്യഭാര്യ ശബ്ന ഖുറേഷിയുമായുള്ള ബന്ധം വേര്പെടുത്തി . 2017ല് മറാഠി നടി ക്രാന്തി രേദ്കറുമായി രണ്ടാം വിവാഹം. ഇരട്ടപെണ്കുട്ടികള് മക്കള്. 2020 ആഗസ്റ്റ് മുതല് നാര്ക്കോട്ടിക് കണ്ട്രോള് ബ്യൂറോയില്. ബോളിവുഡ് താരം സുശാന്ത് സിംഗിന്റെ ദുരൂഹമരണവും സിനിമാ ലോകത്തെ മയക്കുമരുന്ന് ബന്ധവും അന്വേഷിച്ച് വാര്ത്തകളില്. ദീപികാ പദുക്കോണ്, സാറാ അലി ഖാന്, ശ്രദ്ധ കപൂര് തുടങ്ങിയവരെ ചോദ്യം ചെയ്തു. കഴിഞ്ഞ ആഗസ്റ്റില് കേന്ദ്ര ആഭ്യന്തര മന്ത്രാലയത്തിന്റെ മികച്ച അന്വേഷണ ഉദ്യോഗസ്ഥനുള്ള പുരസ്കാരം.